**נייר עמדה**

**הצעת חוק שירותי הדת היהודיים (תיקון – ועדת בדיקה לרבני ערים), התשע"ז–2017**

**מבוא**

משך הכהונה שאליה נבחר רב עיר אינו קצוב בשנים. על פי תקנות שירותי הדת היהודיים (בחירת רבני עיר), רב עיר נבחר עד הגיעו לגיל הפרישה, לכל הפחות. אין בתקנות דרכים להפסקת כהונתו של רב עיר, אלא כאשר הוא מתנהל באופן שאינו מתאים לרב, הורשע בעבירות חמורות, או שנבצר ממנו למלא את תפקידו.

אלא שלעיתים, ישנם רבני ערים שאינם ממלאים את תפקידם. ובמקרים כאלו, לא קיימת האפשרות החוקית לחייב אותם לעבוד או לפטר אותם.

הצעת החוק של חבר הכנסת יהודה גליק נועדה לשנות את המצב, ע"י מתן אפשרות חוקית להקמת ועדה, שבמידה ותקבע שהרב אכן אינו ממלא את תפקידו, תהיה רשאית להפסיק את כהונתו.

**המבט היהודי**

1. **משרתו של רב עיר –** התלמוד מספר על רבן גמליאל שמינה שני תלמידי חכמים למשרת רבנות. אמר להם: "שררה אני נותן לכם?! – עבדות אני נותן לכם" (הוריות י ע"א – ע"ב). רבנות עיר אינה רק תואר של כבוד. היא תפקיד ביצועי שיש בו מטלות שהרב אמור לבצע[[1]](#endnote-1).
2. **פיטורי עובד ציבור שאינו ממלא את תפקידו** - הרמב"ם כותב:" הנוטע אילנות לבני המדינה שהפסיד, וכן טבח של בני העיר שנבל הבהמות... ומלמד תינוקות שפשע בתינוקות ולא למד... וכל כיוצא באלו האומנים שאי אפשר שיחזירו ההפסד שהפסידו, מסלקין אותן בלא התראה שהן כמותרין ועומדין עד שישתדלו במלאכתן הואיל והעמידו אותן הצבור עליהם" (הלכות שכירות פרק י הלכה ז). כלומר, היותו של אדם עובד ציבור מטילה עליו אחריות לביצוע תפקידו, ואם הוא מתרשל בו, רשאים לסלקו מתפקידו לאלתר וללא התראה. הדברים חלים, אם כן, גם ביחס לרב שבהיותו עובד ציבור, חייב לבצע את תפקידו, וניתן לפטרו אם אינו עומד בכך[[2]](#endnote-2).
3. **חילול השם** - מעבר לחובתו הרגילה כעובד ציבור, על הרב לבצע את תפקידו במשנה מרץ, גם כדי למנוע חילול השם. כלשונו של הרמב"ם:"ויש דברים אחרים שהן בכלל חילול השם, והוא שיעשה אותם אדם גדול בתורה... כגון שלקח ואינו נותן דמי המקח לאלתר, והוא שיש לו ונמצאו המוכרים תובעין והוא מקיפן... הכל לפי גדלו של חכם צריך שידקדק על עצמו ויעשה לפנים משורת הדין"(הלכות יסודי התורה פרק ה הלכה יא).

**לסיכום: רבני "צהר" תומכים בהצעת החוק המעניקה אפשרות לפטר רבני עיר שאינם ממלאים את תפקידם כראוי.**

1. הרמב"ם פוסק: "ומאחר שמושחין המלך הרי זה זוכה לו ולבניו עד עולם, שהמלכות ירושה שנאמר למען יאריך ימים על ממלכתו הוא ובניו בקרב ישראל... ולא המלכות בלבד אלא כל השררות וכל המינויין שבישראל ירושה לבנו ולבן בנו עד עולם, והוא שיהיה הבן ממלא מקום אבותיו בחכמה וביראה". כלומר, המינויים בעם ישראל עוברים בירושה. (הלכות מלכים פרק א הלכה ז)

   הפוסקים נחלקו אם משרת רבנות נחשבת גם היא כמשרה העוברת בירושה. הריב"ש (שו"ת סימן רעא) כותב שהיא עוברת בירושה, וכן פסק הרמ"א (יו"ד רמה, כב). לעומת זאת, החתם סופר (שו"ת או"ח סימן יב) כתב שמשרת רבנות אינה עוברת בירושה. וראה עוד בפד"ר כרך י עמ' 36, ששם כתבו שמסקנת רוה"פ והמנהג שיש ירושה ברבנות. וראה גם שם כרך יא עמ' 97.

   אמנם, הרמ"א (שם) כבר כותב, שכאשר מדובר במינוי לזמן, כפי שתפקיד רב עיר מוגדר בחוק, הוא אינו עובר בירושה.

   כאשר אדם נושא בתפקיד העובר בירושה, אפשר לומר שהתפקיד הוא בעיקר תואר של כבוד עם הזכויות הנלוות אליו, והתפקידים הביצועיים הם עניין משני. אבל כאשר מדובר בתפקיד שנבחרים אליו, יש יותר מקום לומר שעיקרו של התפקיד הוא בביצוע שלו, ולא תואר של כבוד וזכויות נלוות.

   הדבר נכון שבעתיים, כאשר מדובר באדם שנבחר למשרה נושאת שכר. מסתבר מאוד, שאדם שמשרתו בשכר, נבחר כדי לעשות דבר מה, ולא כדי לשבת בטל. [↑](#endnote-ref-1)
2. ראה גם פסק דינו של הרב קוליץ, שורת הדין כרך ט עמ' שפו – שצז. [↑](#endnote-ref-2)